Psalam (Šarić) 148.
1Aleluja! Hvalite Gospoda s nebesa, hvalite ga na visinama nebeskim! 

2Hvalite ga, svi anđeli njegovi, hvalite ga, sve vojske njegove! 

3Hvalite ga, sunce i mjeseče, hvalite ga, sve zvijezde sjajne! 

4Hvalite ga, najviša nebesa i vode nad nebesima! 

5Neka hvale ime Gospodnje, jer on zapovjedi, i stvoriše se. 

6Postavi ih zauvijek i dovijeka, dade im zakone, što ne prolaze nikada. 

7Hvalite Gospoda sa zemlje, morske nemani i sve dubine! 

8Ognju i grade, sniježe i paro, vihore, izvršitelju riječi njegove! 

9Gore i svi humovi, rodna drveta i svi cedri! 

10 Zvijeri i sve pitome životinje, crvi i ptice krilate! 

11 Kraljevi zemaljski, svi narodi, knezovi, svi suci na zemlji! 

12 Momci i djevojke, starci i dječaci! 

13 Neka hvale ime Gospodnje, jer je samo njegovo ime uzvišeno; slava njegova nadvisuje zemlju i nebo. 

14 Dao je moć narodu svojemu; on je na diku svima pobožnicima svojim, sinovima Izraelovim, narodu, koji je blizu njega. Aleluja! 

Psalmi (Šarić)